ইমাম উদ্দীন আহমেদ চৌধুরী

ইমাম উদ্দিন আহমেদ চৌধুরী (১০ ডিসেম্বর ১৯২৬ — ২৪ অক্টোবর ২০২৩) ছিলেন একজন বাংলাদেশি সরকারি আমলা ও প্রকৌশলী। তিনি ছিলেন শাহাবুদ্দিন আহমেদ তত্ত্বাবধায়ক সরকারের একজন মন্ত্রীর পদমর্যাদার প্রাক্তন উপদেষ্টা। তিনি বাংলাদেশ রেলওয়ের প্রধান প্রকৌশলী, পরিকল্পনা মন্ত্রণালয়ের পরিকল্পনা বিভাগের সচিব, পরিকল্পনা কমিশনে সদস্যে, রেলওয়ে বিভাগের সচিব ও পূর্ত মন্ত্রণালয়ের সচিব হিসেবে দায়িত্ব পালন করেন। তিনি অগ্রণী ব্যাংক ও জনতা ব্যাংকের চেয়ারম্যান হিসেবেও দায়িত্ব পালন করেন। ইমাম উদ্দীন আহমেদ চৌধুরী ১০ ডিসেম্বর ১৯২৬ সালে সিলেট জেলার দক্ষিণ সুরমা থানার দাউদপুর গ্রামের জমিদার পরিবারে জন্মগ্রহণ করেন। তার পূর্বপুরুষ হযরত শাহ দাউদ কুরেশি শাহজালালের ৩৬০ আউলিয়ার অন্যতম। তার পিতা খানবাহাদুর গৌছ উদ্দিন চৌধুরী আসাম লেজিসলেটিভ কাউন্সিলের সদস্য ছিলেন। মাতার নাম সারা খাতুন চৌধুরী। তার ভাই ই.এ. চৌধুরী বাংলাদেশ পুলিশের সাবেক ইন্সপেক্টর জেনারেল ছিলেন। ভাই শফি আহমেদ চৌধুরী একজন ব্যবসায়ী, রাজনীতিবিদ যিনি সিলেট-৩ আসনের সাবেক সংসদ সদস্য। ভাই নাসির এ চৌধুরী বাংলাদেশের বীমা ব্যক্তিত্ব। তিনি আসামের মিডল ইংলিশ স্কুল থেকে মেট্রিক এবং কলকাতা বিশ্ববিদ্যালয় কলেজ হতে আই.এস.সি পাশ করেন। তারপর ঢাকা ইঞ্জিনিয়ারিং কলেজ (বর্তমান বুয়েট) থেকে ১৯৫১ সালে প্রথম ব্যাচের বিএসসি ইঞ্জিনিয়ারিং পরীক্ষায় পাশ করেন। ১৯৪৮ সালে তিনি রাষ্ট্র ভাষা আন্দোলনে তিনি গ্রেফতার হন। তিনি ১৯৫৯ সালে হবিগঞ্জের সাবেক গভর্নমেন্ট প্লিডার ও হবিগঞ্জ পৌরসভার সাবেক চেয়ারম্যান আথানগিরির জমিদার খান সাহেব আব্দুল মতিন চৌধুরীর (১৮৯৩-১৯৭২) দ্বিতীয় কন্যা সুরাইয়া চৌধুরীকে বিয়ে করেন। এই দম্পতীর ১ পুত্র ও ১ কন্যা। পুত্র চিকিৎসক নিয়াজ আহমদ চৌধুরী বঙ্গবন্ধু শেখ মুজিব মেডিকেল বিশ্ববিদ্যালয় হাসপাতালের ভাসকুলার সার্জন ছিলেন। ইমাম উদ্দীন আহমেদ চৌধুরী ১৯৫১ সালে তৎকালীন পূর্বপাকিস্তান সরকারের যোগাযোগ ও ইমারত  বিভাগে এসিস্টেন্ট ইঞ্জিনিয়ার পদে সরকারি চাকুরিতে যোগ দেন। তিনি ১৯৫২ সালে তৎকালীন পাকিস্থান সেন্ট্রাল ইঞ্জিনিয়ারিং সার্ভিস পরীক্ষায় পাশ করে ১৯৫৩ সালে পাকিস্থান রেলওয়ে সার্ভিস অব ইঞ্জিনিয়ার্সে চাকুরি লাভ করেন। তিনি রেলসেতুর পুনর্বাসন বাংলাদেশ রেলওয়ের সাবেক প্রধান প্রকৌশলী পদে থাকাকালীন মুক্তিযুদ্ধের পর বিধ্বস্ত হার্ডিঞ্জ  সেতু, মেঘনা সেতু,  তিস্তা  সেতু, পুরাতন ব্রহ্মপুত্র সেতুসহ ৩০১টি রেলসেতুর পুনর্নির্মাণ/মেরামতে অবদান রাখেন। ১৯৭৯ সালের বাংলাদেশ সরকারের সিনিয়র  সার্ভিসপুলের সিলেকশন পরীক্ষার মাধ্যমে ১৯৮০ সালের সেপ্টেম্বর মাসে তিনি ১৯৮০ সালে সরকারের পরিকল্পনা মন্ত্রণালয়ের পরিকল্পনা বিভাগের সচিবের দায়িত্বপ্রাপ্ত হন। ১৯৮২ সালে পরিকল্পনা বিভাগের দায়িত্ব ছাড়াও পরিকল্পনা কমিশনে সদস্যের দায়িত্বও পান। কয়েক মাস রেলওয়ে বিভাগের সচিবের দায়িত্ব পালনের পর ৩১ আগস্ট ১৯৮৫ সালে পূর্ত মন্ত্রণালয়ের সচিব নিযুক্ত হন এবং এ পদ থেকে ১৯৮৭ সালের ৬ জানুয়ারি অবসর গ্রহণ করেন। সরকারই চাকুরি থেকে অবসর নেয়ার পরপরই তিনি অগ্রণী ব্যাংকের পরিচালনা পর্ষদের চেয়ারম্যান পদে নিয়োগ পান। ১৯৯০ সালে শাহাবুদ্দিন আহমেদ তত্ত্বাবধায়ক সরকারের একজন উপদেষ্টা পদে পূর্ণমন্ত্রীর মর্যাদায় তিনি বাণিজ্য মন্ত্রণালয়ের দায়িত্বে নিযুক্ত হন। পরবর্তীতে তিনি দুই মেয়াদে আট বছর জনতা ব্যাংকের পরিচালনা পর্ষদের চেয়ারম্যান পদে দায়িত্ব পালন করেন। ইমাম উদ্দীন আহমেদ চৌধুরী ২৪ অক্টোবর ২০২৩ সালে সিলেটের হাউজিং এস্টেটের বাড়িতে মৃত্যুবরণ করেন। "Dhaka office of Amazon immigration service starts"। theindependentbd.com। সংগ্রহের তারিখ ২৫ মে ২০২০।  "সাবেক সচিবগণের তালিকা ও কর্মকাল, গৃহায়ন ও গণপূর্ত মন্ত্রণালয়"। বাংলাদেশ জাতীয় তথ্য বাতায়ন। ২৪ অক্টোবর ২০২৩ তারিখে মূল থেকে আর্কাইভ করা। সংগ্রহের তারিখ ২৪ অক্টোবর ২০২৩।  Rahman, Syedur (২০১০)। Historical Dictionary of Bangladesh (ইংরেজি ভাষায়)। Scarecrow Press। পৃষ্ঠা 329। আইএসবিএন 978-0-8108-7453-4।  "সাবেক তত্ত্বাবধায়ক সরকারের উপদেষ্টা ইমাম উদ্দীন আহমদ চৌধুরীর ইন্তেকাল"। দৈনিক মানবজমিন। ২৪ অক্টোবর ২০২৩। ২৪ অক্টোবর ২০২৩ তারিখে মূল থেকে আর্কাইভ করা। সংগ্রহের তারিখ ২৪ অক্টোবর ২০২৩।